KIRJALLINEN KYSYMYS E-1488/98 komissiolle esittäjä(t): Hiltrud Breyer (V) (13. toukokuuta 1998)

Aihe: Mochovce

Onko komissio tietoinen siitä, että entisessä Tsekkoslovakiassa ydinvoimateollisuuden johtajat kuuluivat kommunistisen puolueen koneiston ja kansanmiliisin korkeimpiin elimiin? Tietääkö komissio lisäksi, että samat henkilöt, jotka työskentelevät edelleen johtotehtävissä (esimerkiksi Skoda-yrityksessä), yrittävät vieläkin tarkoituksellisesti pitää väestön tietämättömänä ydinvoimaloiden aiheuttamista vaaroista ja salata vastuuttomasti tilanteen vakavuuden?

Samat voimat pyrkivät tällä hetkellä siihen, että Mochovcen ydinvoimalan ensimmäinen voimalayksikkö otetaa käyttöön ensi kesänä jo ennen parlamenttivaaleja, toteuttamatta suunniteltuja minimaalisia voimalan varustusta parantavia toimenpiteitä, ja asetetaan näin kaikki tapahtuneiden tosiasioiden eteen.

Millaiset mahdollisuudet komissiolla on puuttua tähän asiaan, kun otetaan huomioon, että vasta saksalainen ja ranskalainen pääomalaina (jonka myönsivät Kreditanstalt für Wiederaufbau ja Societé Générale) ja saksalaisen Hermesin ja ranskalaisen Cofacen myöntämät takaukset mahdollistivat voimalan valmiiksi rakentamisen?

Tietääkö komissio, että reaktoriturvallisuusyhtiö GRS on katsonut Greiswaldin rakennustavaltaan aivan samanlaisen, neuvostotekniikkaa käyttävän ydinvoimalan turvallisuuden parantamisen edellyttävän yli 200:n erilaisen turvallisuuden kohentamistoimenpiteen toteuttamista ja että Mochovcen toimenpideluettelo on typistetty käsittämään enää 87 toimenpidettä? Marraskuun 1997 loppuun mennessä näistä oli toteutettu vain 24. Edellisessä kysymyksessä jo mainittujen menneisyyden painolastia kantavien Skodan johtajien ja Energoproject Prahan johdon sekä Slovakian sähkölaitosten edustajien välisissä neuvotteluissa on nyt päätetty luopua myös eräistä muista turvatoimenpiteistä, jotta voimala voidaan ottaa käyttöön ajoissa ennen parlamenttivaaleja. Voiko komissio hyväksyä tämän menettelyn?

Komission jäsenen Hans Van den Broekin komission puolesta antama yhteinen vastaus kirjallisiin kysymyksiin P-1465/98, E-1487/98, E-1488/98, E-1489/98, E-1490/98, E-1491/98, E-1492/98, E-1493/98 ja E-1494/98 (5. kesäkuuta 1998)

Riippumaton konsultti Riskaudit, joka on saksalaisen (Gesellschaft für Reaktorsicherheit, GRS) ja ranskalaisen (Institut de protection et de sûreté nucléaire, IPSN) ydinturvaelimen yhteisyritys, tutki vuonna 1994 Mochovcen ydinvoimalan nykyaikaistamisohjelman tekniset osat. Tutkimus tehtiin, koska ohjelmaan oli haettu lainaa Euratomilta ja Euroopan jälleenrakennus- ja kehityspankilta (EBRD).

Jos annetut suositukset pannaan täytäntöön moitteettomasti ja täysimääräisesti, voidaan Riskauditin tutkimuksen perusteella olla varmoja siitä, että Mochovcen ydinvoimalan rakentamisessa, hallinnoinnissa ja toiminnassa noudatetaan samoja turvallisuussääntöjä ja -käytäntöjä kuin Ranskassa ja Saksassa.

Riskauditin kertomuksen päätelmissä todetaankin, että Mochovcen voimalan nykytilanne ja ehdotettujen toimenpiteiden toteuttaminen huomioon ottaen voidaan päätellä, että jos IPSN:n ja GRS:n suositukset pannaan täytäntöön moitteettomasti ja täysimääräisesti, vastaa voimalan hallinnointi ja toiminta länsimaisia turvallisuusvaatimuksia ja käytäntöjä.

Komissio on tietoinen Mochovcen ydinvoimalaitosten töiden loppuunsaattamista koskevista huomautuksista, jotka Itävalta esitti vuonna 1994. Huomautukset koskivat pääasiassa Riskauditin tekemää turvallisuusanalyysiä. Riskaudit tarkasteli huomautuksia, ja ne otettiin huomioon Euratomille ja EBRD:lle osoitetun lainahakemuksen tarkastelun yhteydessä. Perinpohjaisen tarkastelun jälkeen päädyttiin siihen, että vuoden 1994 nykyaikaistamishankkeissa ei ole merkittäviä puutteita turvallisuuden suhteen, jos voimala ottaa kaikki suositukset huomioon.

Yhteisö myöntää Phare-ohjelmasta rahoitusta hankkeeseen, jossa tutkitaan VVER 440-213 -reaktorin kuplalauhduttimen kapasiteettia. Hankkeen tarkoituksena on antaa hyväksyntä tämän tyyppisten reaktorienkupla lauhduttimille käytännön kokeiden ja analyysien avulla. Tulokset toimitetaan asianomaisille ydinturvaviranomaisille arviointia varten Yhteisön teknisestä turvasta vastaavat elimet avustavat viranomaisia (rahoitus Phare-ohjelmasta).

Koska Slovakia hylkäsi lainahakemuksensa, on komission osallistuminen hankkeeseen ollut vähäisempää. Parhaillaan toteutetaan Phare-ohjelmaan kuuluvaa hanketta, joka liittyy Mochovcen ydinvoimaloiden suunnittelun ja toiminnan turvallisuutta koskevien lupien arviointiin.

Liittymisneuvottelujen yhteydessä komissio on esittänyt lisävaatimuksen Slovakian ydinturvaviranomaisen riippumattomuuden ja toimivallan turvaamisesta ja lujittamisesta. Komissio seuraa tarkkaan kysymystä, jotta maan ydinturvan tasoa voidaan jatkuvasti parantaa.

Riippumaton konsultti Atomic Energy Authority (AEA) Technology tutki ympäristönsuojeluun liittyviä teknisiä näkökohtia silloin, kun asiakokonaisuutta tarkasteltiin Euratomille ja EBRD:lle esitetyn lainahakemuksen käsittelyn yhteydessä vuosina 1994 ja 1995. Se totesi, että noudatettu lähestymistapa täytti kansainväliset vaatimukset säteilysuojan suhteen. Lisäksi todettiin, että säteilyannokset, joille väestö altistuu normaalioloissa ja mahdollisessa onnettomuustilanteessa, vastaavat muissa Euroopan maissa sovellettuja standardeja.

Bohunice A1 -reaktorin suhteen voidaan todeta, että komissio on rahoittanut hankkeen, jonka yhtenä osana oli voimalan käytöstä poistaminen turvallisella tavalla. Tähän pyrittiin muun muassa laatimalla suunnitelma A1 -reaktorin käytöstä poistamisen säteilyturvan parantamista varten sekä tekemällä selvityksiä, joissa arvioitiin eri vaihtoehtoja ydinjätteiden poistamiseksi.

Liittymiskumppanuuden yhden ensisijaisen tavoitteen mukaan Slovakian on vahvistettava ydinturvaviranomaistaan ja pantava täytäntöön kattava pitkän aikavälin strategia, joka perustuu tehokkuuteen ja monipuolistumiseen. Strategia kattaa yhteisön energialainsäädännön omaksumisen ja täytäntöönpanon, Mochovcen ydinvoimalan töiden loppuun saattamisen kansainvälisiä turvallisuusperiaatteita noudattaen ja Bohunicen voimalan sulkemisen realistisessa aikataulussa. Liittymiskumppanuuden täytäntöönpanoa valvotaan tarkkaan.